Príloha č. 1

Rozsah okruhu činností vykonávaných riadiacim orgánom a implementačnými jednotkami v súvislosti s využívaním finančných prostriedkov ESF

V krátkom období sa bude v rámci prípravy riadiacich a administratívnych štruktúr na využívanie Európskeho sociálneho fondu činnosť hlavných inštitúcií t. j. MPSVR SR, MŠ SR a NÚP zameriavať predovšetkým na personálne dobudovanie útvarov, ich školenie v oblasti štrukturálnych fondov, vypracovanie audit trailu s presným vzájomným zadefinovaním vzťahov, vypracovanie manuálov procedúr, budovaniu monitorovacieho systému. Tento rozsah činností rozšírený o činnosti, ktoré bude vykonávať  MPSVR SR ako riadiaci orgán  a MŠ SR a NÚP ako implementačné jednotky po vstupe do EÚ je uvedený v nasledovnej časti materiálu. 

I.	Rozsah okruhu činností MPSVR SR ako  riadiaceho orgánu

Pôsobnosť riadiaceho orgánu je rámcovo vymedzená v nariadeniach Rady, predovšetkým v  Nariadení Rady č.1260/1999 ustanovujúcom všeobecné ustanovenia o štrukturálnych fondoch a v Nariadení Rady č. 438/2001 ustanovujúcom podrobné pravidlá Nariadenia Rady č. 1260/1999 pokiaľ ide o systémy riadenia a kontroly pre pomoc poskytovanú v rámci štrukturálnych fondov. V súlade s nimi riadiaci orgán, ktorý je zodpovedný za účinnosť, správnosť riadenia a vykonávanie pomoci vykonáva tieto činnosti:

•	zodpovedá za vypracovanie sektorového operačného programu  Ľudské zdroje a doplnku programu v súlade s Národným plánom zamestnanosti

•	zodpovedá za riadenia podpory z ESF

•	zhromažďuje spoľahlivé finančné a štatistické informácie o vykonávaní pomoci pre ukazovatele monitorovania a hodnotenia SOP  Ľudské zdroje

•	zriaďuje Monitorovací výbor pre sektorový operačný program Ľudské zdroje na princípe partnerstva s vyváženou účasťou mužov a žien; predsedá mu, zabezpečuje vytvorenie sekretariátu monitorovacieho výboru, ktorý pripravuje dokumentáciu pre monitorovací výbor

•	predkladá Národnému monitorovaciemu výboru výročné a záverečné správy, výsledky z priebežne prebiehajúceho monitorovacieho procesu

•	predkladá Národnému monitorovaciemu výboru pre Národný plán rozvoja a Rámec podpory spoločenstva správy schválené Monitorovacím výborom pre sektorový operačný program Ľudské zdroje

•	v spolupráci s implementačnými jednotkami zodpovedá za vytvorenie informačného softveru pre potreby monitorovacieho procesu a hodnotenia

•	vypracúva a predkladá  Komisii, po konzultácii s implementačnými jednotkami a platobným orgánom a po schválení monitorovacím výborom výročné správy o realizácií výsledkov implementácie predchádzajúceho roka; výsledky prehodnocuje s Komisiou

•	organizuje v spolupráci s  Komisiou a  Slovenskou republikou priebežné hodnotenie realizované v polovici programovacieho obdobia

•	na základe žiadosti monitorovacieho výboru, alebo z vlastnej iniciatívy upravuje doplnok programu za podmienok daných Nariadením Rady 1260/1999 ustanovujúcim všeobecné ustanovenia o štrukturálnych fondoch;  úpravu schvaľuje Monitorovací výbor pre sektorový operačný program  Ľudské zdroje a po schválení ju riadiaci orgán predkladá na vedomie Komisii a Národnému monitorovaciemu výboru

•	zodpovedá za zabezpečenie vykonávania externého auditu v implementačných jednotkách

•	zodpovedá za vypracovanie komunikačného akčného plánu pre sektorový operačný program  Ľudské zdroje s dôrazom na postavenie Spoločenstva pri poskytovaní pomoci; každoročne vykonáva konzultácie s Komisiou a informuje ju o iniciatívach podniknutých pre účely publicity

•	zodpovedá za zabezpečenie toho, že subjekty, ktoré sa zúčastňujú na riadení a vykonávaní pomoci budú viesť samostatný účtovný systém, alebo budú používať vhodné kódové označenie účtov pre všetky transakcie týkajúce sa pomoci 

•	zodpovedá za zabezpečenie správnosti činnosti financovaných v rámci pomoci, najmä zavedením vnútorných kontrolných opatrení 

•	zodpovedá za vypracovanie, uchovávanie, prípadne zmeny v manuáloch procedúr pre jednotlivé činnosti

•	zodpovedá za zabezpečenie uchovávania podpornej dokumentácie po obdobie troch rokov po preplatení konečnej bilancie každej pomoci Komisiou

•	zodpovedá za vypracovanie, uchovávanie a zmeny audit trialu v zmysle nariadenia Rady č. 438/2001/ES

•	zodpovedá za predkladanie súhrnných správ a informácií od implementačných jednotiek  platobnému orgánu v predpísanej forme a uisťuje sa, že všetky pohľadávky zo strany konečných prijímateľov pomoci sú opodstatnené a správne

II.	 Rozsah okruhu činností implementačných jednotiek

Činnosť implementačných jednotiek a jej regionálnych útvarov vychádza z rozsahu činností a požiadaviek, ktorých plnenie sa vyžaduje vo väzbe na výkon implementácie programov.  Zároveň vychádzajú z rozsahu činností obsiahnutých v nariadeniach Rady, predovšetkým v Nariadení Rady č.1260/1999 ustanovujúcom všeobecné ustanovenia o štrukturálnych fondoch a v Nariadení Rady č. 438/2001 ustanovujúcom podrobné pravidlá implementácie Nariadenia Rady č. 1260/1999 pokiaľ ide o systémy riadenia a kontroly pre pomoc poskytovanú v rámci štrukturálnych fondov.  V rámcovom vymedzení bude implementačná jednotka vykonávať a zodpovedať za tieto oblasti činností:

1)	 v oblasti spolupráce pri vypracovaní sektorového operačného programu  Ľudské zdroje a k tomu vypracovávaného doplnku programu

•	zúčastňuje sa na tvorbe programovacích dokumentov, predovšetkým sektorového operačného programu  Ľudské zdroje

•	predkladá návrhy jednotlivých opatrení pre účely vypracovania  doplnku programu, ako programovacieho dokumentu bližšie špecifikujúceho sektorový operačný program  Ľudské zdroje a v ktorom sú obsiahnuté bližšie informácie o opatreniach, konečných príjemcoch, implementačnej jednotke, ktorá bude opatrenie realizovať, finančnom pláne, monitorovacích ukazovateľoch a pod.

2) na úseku prijímania, schvaľovania žiadostí (projektov)

•	zabezpečuje príjem a registráciu žiadosti došlých, schválených, neschválených, realizovaných, ukončených

•	zostavuje základnú dokumentáciu na realizáciu projektov (tlačivá, formuláre, manuály pre žiadateľov a pod.), ktorú predkladá na schválenie riadiacemu orgánu

•	navrhuje zriaďovanie výborov, ktoré budú zodpovedať za výber a schválenie projektov; navrhuje jej členov; pri zostavovaní sa prihliada na partnerstvo, vyvážené zastúpenie žien a mužov;  štruktúru zástupcov  podľa princípu partnerstva, ako aj počet členov stanovuje riadiaci orgán; počet týchto komisií schvaľuje riadiaci orgán po dohode s implementačnými jednotkami

•	v spolupráci s  výbormi, zriaďovanými na výber a schvaľovanie projektov vypracováva návrh kritérií na výber projektov, ktoré predkladá na schválenie riadiacemu orgánu

•	zvoláva zasadnutia  výborov a predkladá im žiadosti (projekty)   na poskytnutie pomoci; vyhotovuje zápisnice zo zasadnutí; umožňuje účasť zástupcu riadiaceho orgánu, resp. ním povereného zástupcu na zasadnutiach takýchto výborov

•	zodpovedá za správnosť a regulárnosť výberu projektov v súlade so schválenými kritériami na výber projektov

•	vypracováva návrhy zmlúv na realizáciu projektov a poskytnutie grantov; tieto zmluvy uzatvára s realizátorom projektu, ktorého žiadosť bola schválená výborom zodpovedným za výber projektov

•	zodpovedá za zabezpečenie toho, že schválené projekty nie sú podporované z iných podporných prostriedkov Európskej únie

•	na úradoch v rámci svojej pôsobnosti poskytuje poradenstvo pre budúcich možných uchádzačov o projekty

•	vykonáva archiváciu dokumentácie a agendy spojenej s financovaním projektov z ESF.

3)   v oblasti monitorovania a hodnotenia

•	vykonáva priebežné sledovanie vývoja vynakladaných finančných prostriedkov a hmotných indikátorov podľa projektov, opatrení, priorít  pre potreby monitorovania a hodnotenia; spracované údaje za všetky svoje útvary predkladá riadiacemu orgánu; monitorovanie a hodnotenie sa uskutočňuje v súlade s ukazovateľmi obsiahnutými v sektorovom operačnom programe a jeho doplnku

•	vypracováva správy o priebehu implementácie jednotlivých projektov, opatrení, priorít  pre potreby monitorovania a hodnotenia
    
•	predkladá riadiacemu orgánu súhrnné ročné a záverečné implementačné správy,  ktoré sú podkladom na vypracovanie ročných a záverečnej implementačnej  správy o sektorovom operačnom programe  Ľudské zdroje za ktorých vypracovanie zodpovedá riadiaci orgán

•	vykonáva zaznamenávanie informácií o finančných a hmotných indikátoroch v monitorovacom  softvéry  vybudovanom na tieto účely 

•	spolupracuje s riadiacim orgánom pri vytváraní informačného softveru pre potreby monitorovacieho procesu a hodnotenia

•	predkladá súhrnné správy a informácie od konečných prijímateľov pomoci riadiacemu orgánu v predpísanej forme a uisťuje sa, že všetky pohľadávky zo strany konečných prijímateľov pomoci sú opodstatnené a správne

•	spolupracujú s riadiacim orgánom pri tvorbe manuálov procedúr pre jednotlivé činnosti.

4)  v  oblasti  kontroly a auditu, účtovníctva

•	zodpovedá za vybudovanie vlastných mechanizmov finančnej kontroly tak, aby zahŕňali postupy najmä pre: overovanie a kontrolu realizácie projektov, overovanie   oprávnenosti požiadaviek uvedených vo faktúre so skutočnou realizáciou, dodržanie finančného plánu so skutočnými výdavkami, dodržanie súladu vynaložených výdavkov s oprávnenými výdavkami podľa nariadení Rady

•	vykonáva a zodpovedá za vedenie účtovníctva v zmysle nariadení Rady

•	predkladá platobnému a riadiacemu   orgánu aktualizované požiadavky na platby v bežnom  roku a na nasledujúci  rok nadväzne na požiadavky Komisie

•	zriaďuje nezávislý interný audit na overovanie efektívnosti manažmentu       a kontrolných systémov.